《依韵答怀五弟》
明代·陈子壮

海烟来不近，三月意长悬。送喜灯花际，忘忧背树边。

小人思击缶，中妇解安弦。江夏无双誉，何郎第五贤。

玉麟传信早，金粟注生前。排浪挝铜鼓，飞花戏玉鞭。

兴拖云外瀑，幽动竹间蝉。往恨消听雁，时名等逐膻。

纵横迟六印，感慨系终篇。艳说东西廨，平居日月泉。

有人闲伐桂，无土不舒莲。若论红颜在，修琴卖药年。

作者简介：（1596—1647）明末广东南海人，字集生，号秋涛。万历四十七年进士。授编修。天启四年典浙江乡试，发策刺魏忠贤，削籍。崇祯初起故官，累迁礼部右侍郎，以故除名归。南明弘光帝起为礼部尚书，未至，南京已陷，桂王朱由榔称帝肇庆，授为东阁大学士兼兵部尚书。起兵攻广州，兵败被执死。谥文忠。有《云淙集》、《练要堂稿》、《南宫集》。